Document ID: 32001R1563

Komisijas Regula (EK) Nr. 1563/2001
(2001. gada 31. jūlijs),
kas groza Regulu (EK) Nr. 1520/2000, ar ko nosaka kopējus sīki izstrādātus noteikumus eksporta kompensāciju piešķiršanas sistēmas piemērošanai noteiktiem lauksaimniecības produktiem, ko eksportē tādu preču veidā, uz kurām neattiecas Līguma I pielikums, kā arī paredz šādu kompensāciju apjoma noteikšanas kritērijus
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, ar kuru nosaka tirdzniecības režīmu, ko piemēro konkrētām lauksaimniecības produktu pārstrādes precēm [1], kurā jaunākie grozījumi izdarīti ar Regulu (EK) Nr. 2580/2000 [2], un jo īpaši tās 8. panta 3. punkta pirmo daļu,
tā kā:
(1) Jāprecizē un jāsaskaņo konkrēti noteikumi attiecībā uz kompensācijas sertifikātiem un konkrēti noteikumi attiecībā uz D pielikumu, kā paredzēts Komisijas Regulā (EK) Nr. 1520/2000 [3], kas grozīta ar Regulu (EK) Nr. 2390/2000 [4].
(2) Lai kompensācijas sertifikātu izlietojums būtu efektīvāks, tiem jābūt nododamiem citām personām, tomēr neveicinot pieteikumu skaita palielināšanos spekulatīvos nolūkos. Pārņēmējs būtu jāizraugās pirms sertifikāta pieprasīšanas.
(3) Uzņēmēji saglabā tiesības uz kompensāciju, ja ir ievēroti attiecīgie noteikumi un konkrēts kompensācijas pieteikums nav iesniegts trīs mēnešos no dienas, kad muitas iestādē pieņemta eksporta deklarācija. Šādos gadījumos drošības naudu vai tās daļu saglabā atbilstoši kompensācijas sertifikātam.
(4) Jābūt konkrētiem noteikumiem attiecībā uz kompensācijas sertifikātiem gadījumā, kad izsludināts uzaicinājums uz konkursu ārpuskopienas valstī, lai uzņēmējiem Eiropā būtu iespēja iesniegt konkurētspējīgus piedāvājumus. Tomēr vienkāršības labad piemērojamā procedūra būtu jāizstrādā, pamatojoties galvenokārt uz to, kas jau paredzēta 49. pantā Komisijas 2000. gada 9. jūnija Regulā (EK) Nr. 1291/2000, ar kuru nosaka kopējus sīki izstrādātus noteikumus par importa un eksporta licenču, kā arī iepriekš noteiktas kompensācijas sertifikātu sistēmas piemērošanu lauksaimniecības produktiem [5], kurā jaunākie grozījumi izdarīti ar Regulu (EK) Nr. 1095/2001 [6].
(5) Administratīvās vienkāršošanas labad būtu jāparedz īpašas procedūras drošības naudas atmaksāšanai, jo īpaši ietverot daļējas atmaksāšanas nosacījumus un robežvērtību, kuru nesasniedzot var atmaksāt drošības naudu, kas citādi būtu bijusi jāsaglabā.
(6) Lai pilnībā izmantotu to lauksaimniecības produktu eksporta iespējas, par kuriem var saņemt kompensāciju, jābūt noteikumiem, kas līdzīgi Regulas (EK) Nr. 1291/2000 35. pantā izklāstītajiem, un uzņēmēji jāmudina bez kavēšanās atdot atpakaļ sertifikātus, kuri budžeta periodā nav pilnībā izmantoti.
(7) To grozījumu dēļ, ko veic saskaņā ar šo regulu, ir jāpielāgo atsauces uz Regulas (EK) Nr. 1291/2000 pantiem.
(8) Lai efektīvāk izmantotu pieejamos līdzekļus, jo īpaši ņemot vērā vajadzību Kopienai pildīt tās starptautiskās saistības, jānosaka procedūra, kādā koriģē robežvērtību, kuru pārsniedzot konkrētiem eksportētājiem vairs nepiemēro atbrīvojumu no sertifikātu uzrādīšanas. Tāpat jāparedz īpaša kārtība, lai uzņēmēji, kas vairs nevēlas izmantot atbrīvojumu no sertifikātu uzrādīšanas pēc budžeta periodu maiņas, varētu efektīvi izmantot Regulas (EK) Nr. 1520/2000 14. panta 2. punktā paredzēto robežvērtību. Turklāt, lai nodrošinātu Kopienas starptautisko saistību izpildi līdz budžeta gada beigām, jāparedz procedūras, kādās aptur maksājumus saistībā ar atbilstošajā budžeta periodā izsniegtajiem kompensācijas sertifikātiem.
(9) Ņemot vērā pieredzi, kas iegūta kopš kompensācijas sertifikātu ieviešanas, jāpielāgo Regulas (EK) Nr. 1520/2000 F pielikumā paredzētās procedūras.
(10) Dažiem šīs regulas noteikumiem jābūt piemērojamiem no 9. jūlija. Tādēļ tai jāstājas spēkā iespējami drīzāk pēc publicēšanas.
(11) Šajā regulā paredzētie pasākumi saskan ar atzinumu, ko sniegusi Pārvaldības komiteja, kas nodarbojas ar horizontālajiem jautājumiem saistībā ar Līguma I pielikumā neuzskaitītu pārstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
Regulu (EK) Nr. 1520/2000 groza šādi.
1. Regulas 6. panta 3. punktu aizstāj ar šādu:
"3. Neierobežojot 6.a pantā izklāstītos noteikumus, kompensācijas sertifikāts nav nododams citām personām. To izmanto īpašnieks."
2. Regulā iekļauj šādu 6.a pantu:
"6.a pants
1. Pienākumus, kas izriet no licencēm vai sertifikātiem, nevar nodot citiem. Tiesības, kas izriet no licencēm vai sertifikātiem, minēto dokumentu derīguma termiņā to nominālais īpašnieks var nodot citiem ar noteikumu, ka šādu nodošanu attiecībā uz vienu sertifikātu vai tā izrakstu veic par labu tikai vienam pārņēmējam un ka nodošanai piekritušā pārņēmēja vārdu vai nosaukumu un adresi ieraksta kompensācijas sertifikāta pieteikuma veidlapas 20. ailē līdz pieteikuma iesniegšanas brīdim. Šāda nodošana attiecas uz daudzumiem, kas vēl nav piešķirti par sertifikātu vai jebkādiem tā izrakstiem.
Pirms sertifikāta izsniegšanas 22. ailē izdara šādu ierakstuun precizē to saskaņā ar pieprasījuma datiem: "Tiesības var nodot… (pārņēmēja vārds vai nosaukums un adrese)".
Ja sertifikāta pieteikumā nav norādīts iespējamā pārņēmēja vārds vai nosaukums un adrese, tad 6. aili svītro.
2. Pārņēmēji nedrīkst nodot savas tiesības tālāk, taču drīkst tās nodot atpakaļ to nominālajam īpašniekam.
Šādos gadījumos izsniedzēja iestāde sertifikāta 6. iedaļā izdara vienu no šādiem ierakstiem:
- retrocesión al titular, el…
- tilbageføring til indehaveren den…
- Rückübertragung auf den Bescheinigungsinhaber am…
- εκ νέου παραχώρηση στο δικαιούχο στις…
- rights transferred back to the titular holder on [date]
- rétrocession au titulaire le…
- retrocessione al titolaire in data…
- aan de titularis geretrocedeerd op…
- retrocessão ao titular em…
- palautus todistuksenhaltijalle…
- återbördad till licensinnehavaren den…
3. Gadījumā, ja tiek pieprasīta tiesību nodošana no nominālā īpašnieka vai tiesību nodošana atpakaļ nominālajam īpašniekam no pārņēmēja, katras dalībvalsts norādīta izsniedzēja iestāde vai aģentūra, vai aģentūras sertifikātā, vai, attiecīgā gadījumā, sertifikāta izrakstā veic šādus ierakstus:
a) pārņēmēja vārds vai nosaukums un adrese, kā norādīts saskaņā ar 1. punktu vai 2. punktā minēto ierakstu;
b) šāda ieraksta datums, ko apstiprina ar iestādes vai aģentūras spiedogu.
4. Tiesību nodošana vai to nodošana atpakaļ nominālajam īpašniekam stājas spēkā ieraksta izdarīšanas datumā."
3. Regulas 7. pantam pievieno šādu 5. punktu:
"5. Kompensācijas maksājumu, kurš pieprasīts, pamatojoties uz konkrētu pieteikumu, kas nav eksporta deklarācija, piešķir saskaņā ar attiecīgajiem noteikumiem jo īpaši tiem, kas izklāstīti 6. pantā.
Neierobežojot iepriekšējo daļu, ja nav ievērots 4. punktā paredzētais trīs mēnešu termiņš, tad 3. punktā minēto pienākumu nevar uzskatīt par izpildītu un tādēļ patur 11. pantā paredzēto drošības naudu par attiecīgo daudzumu."
4. Regulā iekļauj šādu 10.a pantu:
"10.a pants
1. Šo pantu piemēro iepriekš noteiktas kompensācijas sertifikātiem dienā, kad iesniegts pieteikums saistībā ar uzaicinājumu uz konkursu, kas izsludināts importētājā valstī, kura nav dalībvalsts.
Ar vārdiem "uzaicinājums uz konkursu" saprot valsts aģentūru trešās valstīs vai starptautisku publisko tiesību subjektu izsludinātus atklātus uzaicinājumus līdz noteiktam datumam iesniegt piedāvājumus, par kuriem lems šīs aģentūras vai subjekti.
Šajā pantā Regulas (EK) Nr. 800/1999 36. panta 1. punkta c) apakšpunktā minētos bruņotos spēkus uzskata par importētāju valsti.
2. Eksportētāji, kuri iesnieguši vai vēlas iesniegt piedāvājumu, atbildot uz 1. punktā minēto uzaicinājumu uz konkursu, kā arī atkāpjoties no 8. panta 5., 6. un 9. punkta, ievērojot 10. punktā izklāstītos nosacījumus un ar noteikumu, ka ir izpildīti 3. punktā minētie nosacījumi, var pieprasīt vienu vai vairākus sertifikātus, ko izsniegs tad, ja eksportētājam piedāvās slēgt līgumu.
3. Šo pantu piemēro tikai tad, ja uzaicinājumā uz konkursu ir precizēti vismaz šādi dati:
- importētāja valsts un aģentūra, kas izsludinājusi uzaicinājumu uz konkursu,
- piedāvājumu iesniegšanas beigu datums,
- konkrēts produktu daudzums, uz kuru attiecas uzaicinājums uz konkursu.
Iesniedzot sertifikāta pieteikumu, attiecīgā puse paziņo šos datus izdevējai aģentūrai.
Sertifikāta pieteikumu vai pieteikumus nedrīkst iesniegt agrāk kā 15 dienas pirms piedāvājumu iesniegšanas beigu datuma, taču tas jāiesniedz vēlākais līdz plkst. 13:00 minētajā beigu datumā.
Daudzums, par kuru pieprasa sertifikātu vai sertifikātus, nedrīkst pārsniegt atbilstošo daudzumu, kuru iegūst, piemērojot likmi, kas noteikta iepriekš saskaņā ar 1. punkta pirmo daļu, un kurš paredzēts uzaicinājumā uz konkursu. Uzaicinājumā uz konkursu paredzētās pielaides vai izvēles iespējas neņem vērā.
4. Neatkarīgi no Regulas (EK) Nr. 1291/2000 15. panta 2. punkta, iesniedzot sertifikāta pieteikumu, drošības nauda nav jāmaksā.
5. 44 dienās pēc piedāvājumu iesniegšanas beigu datuma, izņemot force majeure gadījumu, pieteikuma iesniedzējs ar vēstuli vai rakstisku telekomunikāciju ziņu, kam izdevēja iestāde jāsasniedz ne vēlāk kā minētā 44 dienu termiņa beigu datumā, informē izdevēju iestādi, ka
a) vai nu viņam ir piešķirts līgums;
b) vai viņam nav piešķirts līgums;
c) vai viņš nav iesniedzis piedāvājumu;
d) vai viņš paredzētajā termiņā nevar uzzināt iznākumu uzaicinājumam uz konkursu tādu iemeslu dēļ, ko nevar attiecināt uz viņu.
6. Sertifikātu pieteikumus nepieņem, ja izsniegšanas periodā, uz kuru attiecas kompensācijas sertifikātu pieteikumi, sertifikātu izsniegšana ir apturēta saskaņā ar 8. panta 8. punkta otro daļu.
Nekādi īpaši pasākumi, kas veikti pēc minētā termiņa beigām, nedrīkst kavēt viena vai vairāku sertifikātu izsniegšanu, ko veic saistībā ar uzaicinājumu uz attiecīgo konkursu, ja pieteikuma iesniedzējs izpildījis šādus nosacījumus:
a) šā panta 3. punkta pirmajā daļā minēto informāciju apliecina attiecīgi dokumenti;
b) iesniegts pierādījums par to, ka pretendentam ir piešķirts līgums;
c) uzrādīts līgums vai
d) ja līguma neesamība ir pamatota - iesniegti dokumenti, kas apliecina saistības, kuras noslēgtas ar otru līgumslēdzēju pusi vai pusēm, to skaitā apstiprinājumu no minētās puses vai pušu bankas par neatsaucamu dokumentāru akreditīvu, ko pircēja finanšu iestāde atvērusi attiecībā uz līgto piegādi;
e) iemaksāta sertifikāta izsniegšanai prasītā drošības nauda.
Sertifikātu vai sertifikātus izsniedz tikai attiecībā uz 3. punkta pirmās daļas pirmajā ievilkumā minēto valsti. Šajā sakarā min uzaicinājumu uz konkursu.
Kopējais daudzums, par kādu izsniegts sertifikāts vai sertifikāti, ir atbilstošais kopējais daudzums, kuru iegūst, piemērojot likmi, kas noteikta iepriekš saskaņā ar 1. punkta pirmo daļu, un par kuru pieteikuma iesniedzējs noslēdzis līgumu un uzrādījis šo līgumu vai šā punkta otrās daļas d) apakšpunktā minētos dokumentus; šāds daudzums nedrīkst pārsniegt pieprasīto daudzumu.
Atkāpjoties no 9. panta 1. punkta un 9. panta 2. punkta pirmās un otrās daļas, kompensācijas sertifikāti, kas izsniegti saskaņā ar šo pantu, ir derīgi no to izsniegšanas dienas Regulas (EK) Nr. 1291/2000 23. panta 2. punkta nozīmē. Kompensācijas sertifikāti ir derīgi ne ilgāk kā līdz astotā mēneša beigām pēc to izsniegšanas mēneša vai līdz 30. septembrim, atkarībā to tā, kurš datums ir pirmais. Tādēļ iepriekš noteiktās likmes ir spēkā līdz sertifikāta spēkā esamības pēdējai dienai.
Sertifikātus nedrīkst izsniegt par daudzumiem, attiecībā uz kuriem pretendentam nav piešķirts līgums vai attiecībā uz kuriem nav izpildīts kāds no nosacījumiem, kas paredzēti šā punkta otrās daļas a), b), c) un e) punktā vai, attiecīgā gadījumā, šā punkta otrās daļas a), b), d) un e) punktā.
Sertifikāta vai sertifikātu īpašnieks ir tieši atbildīgs par jebkādas nepareizi izmaksātas kompensācijas atmaksu, ja noskaidrots, ka sertifikāts vai sertifikāti izsniegti, pamatojoties uz šā punkta otrās daļas d) punktā paredzētu līgumu vai saistībām, kas neatbilst uzaicinājumam uz konkursu, ko atklājusi ārpuskopienas valsts.
7. Gadījumos, kas minēti 5. punkta b), c) un d) apakšpunktā, sertifikātus saistībā ar 3. punktā minēto pieprasījumu neizsniedz.
8. Ja sertifikāta pieteikuma iesniedzējs neizpilda 5. punkta prasības, sertifikātu neizsniedz.
Tomēr, ja pieteikuma iesniedzējs uzrāda izdevējai iestādei pierādījumu, ka piedāvājumu iesniegšanas beigu datums ir ticis atlikts:
- par mazāk kā 10 dienām, tad pieteikums ir derīgs, un 44 dienu termiņu, kas noteikts 5. punktā precizēto datu paziņošanai, sāk skaitīt no jaunā piedāvājumu iesniegšanas beigu datuma,
- par vairāk kā 10 dienām, tad pieteikums vairs nav spēkā.
9. a) a) Ja veiksmīgais pretendents atbilstīgi kompetentās iestādes prasībām parāda, ka aģentūra, kura izsludinājusi uzaicinājumu uz konkursu, ir anulējusi līgumu no pretendenta neatkarīgu iemeslu dēļ, kurus neuzskata par force majeure, tad kompetentā iestāde atmaksā drošības naudu gadījumos, kad lielākā kompensācijas likme, kas iepriekš noteikta kādam no izmantotajiem pamatproduktiem, ir augstāka par kompensācijas likmi, kura ir spēkā sertifikāta derīguma termiņa pēdējā dienā, vai vienāda ar šo likmi.
b) Ja veiksmīgais pretendents atbilstīgi kompetentās iestādes prasībām parāda, ka aģentūra, kura izsludinājusi uzaicinājumu uz konkursu, likusi viņam piekrist izmaiņām līgumā no pretendenta neatkarīgu iemeslu dēļ, kurus neuzskata par force majeure, tad kompetentā iestāde drīkst pagarināt sertifikāta derīguma termiņu un iepriekšējai noteikšanai atvēlēto laiku līdz 30. septembrim.
c) Ja veiksmīgais pretendents iesniedz pierādījumu, ka uzaicinājumā uz konkursu vai pēc līguma piešķiršanas noslēgtajā līgumā paredzēta pielaide uz leju vai izvēles iespēja, kas pārsniedz 5 %, un ka aģentūra, kura izsludinājusi uzaicinājumu uz konkursu, piemēro attiecīgo klauzulu, tad pienākumu eksportēt uzskata par izpildītu, ja eksportētais daudzums ir ne vairāk kā par 10 % mazāks kā daudzums, par kuru izsniegts sertifikāts, ar nosacījumu, ka lielākā kompensācijas likme, kas iepriekš noteikta kādam no izmantotajiem pamatproduktiem, ir augstāka par kompensācijas likmi, kura ir spēkā sertifikāta derīguma termiņa pēdējā dienā, vai vienāda ar šo likmi. Šādos gadījumos 12. panta 4. punktā minēto 95 % likmi aizstāj ar 90 %.
d) Salīdzinot iepriekš noteiktās kompensācijas likmi ar kompensāciju, kas ir spēkā sertifikāta derīguma termiņa pēdējā dienā, attiecīgā gadījumā ņem vērā citus Kopienas tiesību aktos paredzētos daudzumus.
10. Pieļaujot izņēmumu no 8. panta, kompensācijas sertifikātu pieteikumus var iesniegt saskaņā ar šo pantu no 1. oktobra katrā budžeta periodā. Dalībvalstis tūlīt paziņo Komisijai 3. punkta pirmajā daļā minētos datus, kā arī daudzumus, par kādiem iesniegts katrs sertifikāta pieteikums, un iesniegšanas datumu un laiku. Komisija divu darba dienu laikā pēc šāda paziņojuma informē dalībvalsti par to, vai ir spēkā 12. punkta trešā daļa.
11. Attiecībā uz vēl neiesniegtiem pieprasījumiem Komisija var apturēt 2. punkta piemērošanu saskaņā ar nosacījumiem, kas izklāstīti 8. panta 8. punkta otrajā un trešajā daļā.
12. Lai piemērotu šā panta 6. punkta pirmo daļu, Komisija var uzskatīt, ka starptautisko saistību izpilde nav apdraudēta tad, ja atsevišķam uzaicinājumam uz konkursu atbilstošo to daudzumu summa, par kuriem viens vai vairāki uzņēmēji iesnieguši vienu vai vairākus sertifikātu pieteikumus un par kuriem sertifikāti vēl nav izsniegti, nepārsniedz 2 miljonus EUR.
Tomēr šo limitu var paaugstināt līdz 4 miljoniem EUR, ja neviens no samazinājuma koeficientiem, kas publicēti kopš budžeta perioda sākuma un minēti 8. panta 5. punktā, nepārsniedz 50 %.
Kompensācijas sertifikātus uzņēmējiem neizsniedz, ja attiecīgais daudzums, to pieskaitot daudzumiem, par kuriem sertifikāti pieprasīti sakarā ar vienu un to pašu uzaicinājumu uz konkursu, pārsniedz pieļaujamo limitu."
5. Regulas 12. pantu aizstāj ar šādu:
"12. pants
1. Ja piemēro samazinājuma koeficientu saskaņā ar 8. panta 5. un 8. punktu, tad tūlīt atmaksā drošības naudas daļu, kas vienāda ar iemaksātās summas reizinājumu ar samazinājuma koeficientu.
2. Ja iesniedzējs atsauc savu sertifikāta pieteikumu kā paredzēts 8. panta 6. punktā, tad atmaksā 94 % no drošības naudas.
3. Drošības naudu atmaksā pilnībā, līdzko sertifikāta īpašnieks ir iesniedzis kompensācijas pieteikumu, kas aptver 95 % no daudzuma, par kuru sertifikāts izsniegts. Pēc nominālā īpašnieka pieprasījuma dalībvalstis drīkst atmaksāt drošības naudu pa daļām proporcionāli produktu daudzumiem, par kuriem uzrādīts 7. panta 4. punktā minētais pierādījums, ar noteikumu, ka uzrādīts arī pierādījums, ka tiek pieprasīts daudzums, kas vienāds ar vismaz 5 % no sertifikātā norādītā daudzuma.
4. Ja kompensācijas sertifikātu izmanto par mazāk kā 95 % no daudzuma, par kādu tas izsniegts, tad ietur drošības naudas daļu, kas vienāda ar 25 % no starpības, ko aprēķina, no 95 % tā daudzuma, par kādu sertifikāts ir izsniegts, atņemot faktiski izmantoto kompensāciju daudzumu.
Turklāt, ja drošības naudas kopsumma, kas būtu jāietur, par konkrēto sertifikātu ir EUR 60 vai mazāk, tad attiecīgā dalībvalsts atmaksā visu drošības naudu.
5. Tomēr
- ja sertifikātu vai sertifikāta izrakstu atdod atpakaļ izdevējai iestādei tā derīguma termiņa pirmo divu trešdaļu laikā, attiecīgo ieturamās drošības naudas summu samazina par 40 %; šim nolūkam jebkuru dienas daļu skaita kā veselu dienu,
- ja sertifikātu vai sertifikāta izrakstu atdod atpakaļ izdevējai iestādei tā derīguma termiņa pēdējās trešdaļas laikā vai mēneša laikā pēc termiņa beigu datuma, attiecīgo ieturamās drošības naudas summu samazina par 25 %.
Iepriekšējā daļa attiecas tikai uz sertifikātiem un to izrakstiem, ko atdod atpakaļ izdevējai iestādei tā budžeta perioda laikā, par kuru šie sertifikāti izsniegti, ar noteikumu, ka tos atdod atpakaļ agrāk nekā 30 dienas pirms minētā perioda beigām."
6. Regulas 14. panta 2. un 3. punktu aizstāj šādi:
"2. Šā panta noteikumus piemēro eksportam, ko veic uzņēmēji, kuru rīcībā nav bijis kompensācijas sertifikāta attiecīgā budžeta perioda laikā, un šāda sertifikāta nav arī eksportēšanas dienā. Pieteikumiem, ko uzņēmējs iesniedzis saskaņā ar F-VI pielikuma 2. punkta noteikumiem, budžeta gada laikā un līdz attiecīgā eksporta pieteikuma iesniegšanai kopumā jāaptver mazāk kā EUR 50000.
Iepriekšējās daļas piemērošanai, ja konkrēto pieteikumu kompetentā iestāde uzskata par muitas deklarāciju Regulas (EK) Nr. 800/1999 5. panta 1. punkta nozīmē, tad ar kompetentās iestādes piekrišanu pieteikuma diena var būt tā diena, kurā muitas iestāde pieņēmusi attiecīgo eksporta deklarāciju.
Šo pantu piemēro tikai tajā dalībvalstī, kurā attiecīgās preces ražotas vai komplektētas.
3. Dalībvalstis līdz katra mēneša piektajam datumam paziņo Komisijai kompensāciju summas, kas atbilstīgi šim pantam piešķirtas no iepriekšējā mēneša sešpadsmitā datuma līdz mēneša beigām, un līdz katra mēneša divdesmitajam datumam - kompensāciju summas, kas atbilstīgi šim pantam piešķirtas no kārtējā mēneša pirmā līdz piecpadsmitajam datumam.
Ja dalībvalstu paziņotais kopējais daudzums sasniedz 20 miljonus eiro, tad Komisija var atlikt šā panta 1. un 2. punkta piemērošanu eksportam, uz ko neattiecas kompensācijas sertifikāti.
Ņemot vērā gan daudzumus, ko dalībvalstis paziņojušas pirmās daļas piemērošanai, gan vajadzību pildīt Eiropas Kopienas starptautiskās saistības, Komisija var koriģēt otrajā daļā paredzēto daudzumu attiecībā uz budžeta periodu, un šādā gadījumā tā dara zināmu jauno daudzumu Eiropas Kopienu Oficiālajā Vēstnesī."
7. Regulas 15. panta 2. punktu aizstāj ar šādu:
"2. Atkāpjoties no 1. punkta noteikumiem, šajā regulā minētajiem kompensācijas sertifikātiem nepiemēro šādus Regulas (EEK) Nr. 1291/2000 noteikumus:
- 9., 12., 14., 21., 24., 32., 33., 35., 42., 46., 47., 49. un 50. pantu;
- 8. panta 2. punktu;
- 8. panta 4. punktu;
- 18. panta 1. punktu;
- 36. panta 5. punktu."
8. Regulas 16. pantu groza šādi:
a) minētā panta 3. punkta otro daļu aizstāj ar šādu:
"Tomēr, ja attiecīgās preces ir uzskaitītas D pielikuma 1. un 2. slejā, tad attiecīgajai pusei pēc tās steidzama pieprasījuma var piešķirt kompensāciju, ko aprēķina, ņemot vērā pamatproduktu īpašības un daudzumu, kuru nosaka, analizējot eksportējamās preces, un saskaņā ar konversijas tabulu D pielikumā. Kompetentā iestāde izlemj, ar kādiem nosacījumiem jāveic minētā analīze."
b) Minētā panta 8. punktu aizstāj ar šādu:
"8. Attiecībā uz eksportu, ko ik gadu veic laikā no 1. līdz 15. oktobrim, kompensācijas neizmaksā agrāk kā 16. oktobrī.
Attiecībā uz eksportu, ko veic, uzrādot kompensācijas sertifikātu, kurš izsniegts par attiecīgo budžeta periodu, un ja Komisija uzskata, ka Kopienas starptautisko saistību izpilde ir apdraudēta, pēc minētā perioda beigām ieplānotos kompensācijas maksājumus neveic agrāk kā 16. oktobrī, un šādā gadījumā Regulas (EK) Nr. 800/1999 49. panta 8. punkta pirmajā daļā minēto termiņu var uz laiku pagarināt līdz trim mēnešiem un 15 dienām.
Ja piemēro iepriekšējo daļu, tad Komisija līdz 20. septembrim publicē šo noteikumu Eiropas Kopienu Oficiālajā Vēstnesī."
9. Regulas F pielikumu groza šādi:
a) pielikuma I iedaļas 2. punktu aizstāj ar šādu:
"2. Sadaļā "Eksporta licence vai iepriekš noteiktas kompensācijas sertifikāts" iespiež zīmogu "Kompensācijas sertifikāts - nav sakarā ar I pielikumu". Šo informāciju var datorizēt.
Pieteikuma iesniedzējiem jāaizpilda 4., 8., 17. un 18. aile, un attiecīgā gadījumā - 7. aile. Summu 17. un 18. ailē ieraksta, izsakot to eiro.
Neaizpilda 13. līdz 16. aili.
Pieteikuma iesniedzējiem 20. ailē jānorāda, vai viņi plāno izmantot kompensācijas sertifikātu vienīgi tajā dalībvalstī, kura to izsniegusi, vai arī nepieciešams kompensācijas sertifikāts, kas derīgs visā Kopienā.
Pieteikuma iesniedzējiem 20. ailē jāieraksta vārdi "8. panta 1. punkts" vai citi kompetentās iestādes atzīti vārdi, ja pieteikums attiecas uz 8. panta 1. punktā paredzētu sertifikātu, vai arī vārdi "8. panta 8. punkts" vai citi kompetentās iestādes atzīti vārdi, ja pieteikums attiecas uz 8. panta 8. līdz 10. punktā paredzētu sertifikātu.
Pieteikuma iesniedzējiem jānorāda iesniegšanas vieta un datums un jāparaksta pieteikums.
Ja pieteikums attiecas uz pārtikas palīdzību, tad pieteikuma iesniedzējiem 20. ailē jāieraksta arī viena no norādēm, kas minētas šīs regulas 10. pantā vai Komisijas Regulas (EK) Nr. 259/98 [7] 3. pantā."
b) pielikuma II iedaļas 3. punktu aizstāj ar šādu:
"3. Kompensācijas sertifikāta izraksta pieteikums
Jebkurš kompensācijas sertifikāta īpašnieks var pieprasīt izrakstu no minētā sertifikāta par daudzumu, kas nepārsniedz sertifikāta oriģinālā izraksta izsniegšanas brīdī vēl nereģistrēto daudzumu, jo īpaši, ja kompensācijas pieteikumus attiecībā uz plānoto eksportu neiesniedz tajā dalībvalstī, kura kompensācijas sertifikātu izsniegusi. Šajā gadījumā daudzumu, par kuru pieprasa sertifikāta izrakstu, atzīmē uz sertifikāta oriģināla un izrakstu izsniedz, pamatojoties uz pieteikumu, kas sagatavots, izmantojot paraugu Regulas (EK) Nr. 1291/2000 I pielikumā, un kurā ietverta šāda informācija:
- 1. un 2. ailē - tās aģentūras nosaukums, kura izsniegusi kompensācijas sertifikātu, no kura pieprasa izrakstu, un sertifikāta oriģināla numurs,
- 4. ailē - kompensācijas sertifikāta īpašnieka vārds vai nosaukums,
- 17. un 18. ailē - pieprasītā izraksta summa eiro."
c) Pielikuma IV iedaļu aizstāj ar šādu:
"IV. Iepriekš nenoteiktas kompensācijas sertifikātu izsniegšana izmantošanai visā Kopienā Šos kompensācijas sertifikātus aizpilda tāpat kā III iedaļā minētos sertifikātus.
Svītro 21. aili.
Ja šāda kompensācijas sertifikāta īpašnieks pēc tam pieprasa kompensācijas likmju iepriekšēju noteikšanu, viņam jāiesniedz atpakaļ sertifikāta oriģināls un visi izsniegtie izraksti.
Sertifikāta 22. aili aizpilda - "Kompensācijas maksājums ir derīgs [datums], iepriekš noteikts [datums]"."
2. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Regulas 1. panta 2. un 5. punktu piemēro attiecībā uz sertifikātiem, kuri pieprasīti no 2001. gada 9. jūlija un attiecas uz eksportu, kas veikts no 2001. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 31. jūlijā

Labels: 3
17
6